Diari Oficial de la Generalitat Valenciana


Sumari del DOGV 3608, del 20-10-1999 (1999/8794)

RESOLUCIÓ de 16 de setembre de 1999, de la secretària general de la Conselleria de Justícia i Administracions Públiques per la qual s'acorda la inscripció de l'adaptació dels estatuts del Consell General de Col·legis d'Economistes de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3608

Data del DOGV
:   20-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8794


Data del document
:   16-09-1999

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * col·legi professional
    * legislació
    * reglament intern

RESOLUCIÓ de 16 de setembre de 1999, de la secretària general de la Conselleria de Justícia i Administracions Públiques per la qual s'acorda la inscripció de l'adaptació dels estatuts del Consell General de Col·legis d'Economistes de la Comunitat Valenciana. [1999/S8794]
  
Vist l'expedient d'adaptació estatutària instruït a instància del senyor Juan Carlos Zafrilla López, com a secretari del Consell General de Col·legis d'Economistes de la Comunitat Valenciana, inscrit amb el número 10 de la secció segona del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que el secretari del mencionat consell va presentar el 4 de juny de 1999 els estatuts aprovats pel Ple del consell, en reunió celebrada el dia 24 de maig de 1999, modificació que es va aprovar per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, en exercici del control de legalitat establit per l'article 11 de la mencionada llei autonòmica, es va revisar el text estatutari, amb la indicació de la conveniència de rectificar determinats punts d'aquests i amb el requeriment de l'aportació de la documentació necessària per a la inscripció registral, requeriment que ha sigut complimentat el dia 26 de juliol de 1999.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present resolució, i es considera així reproduït.
  
Fonaments de dret
  
Primer
  
Que els estatuts contenen totes les determinacions exigides en l'article 17 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstos en dit article i en els mateixos estatuts del consell.
  
Tercer
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent perquè així ho disposa l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els preceptes bàsics, i altres disposicions complementàries, resolc:
  
Inscriure l'adaptació dels estatuts del Consell de Col·legis d'Economistes de la Comunitat Valenciana.
  
Contra aquesta resolució que posa fi a la via administrativa es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant del Jutjat Contenciós Administratiu de València, en el termini de dos mesos comptats des de l'endemà de la seua notificació. Tot això de conformitat amb allò que s'ha establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 8, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 16 de setembre de 1999.- La secretària general: Carmen Galipienso Calatayud.
  
Adaptació dels estatuts del Consell de Col·legis d'Economistes de la Comunitat Valenciana a la Llei 6/1997, de 4 de desembre, de Consells i Col·legis Professionals de la Comunitat Valenciana
  
1. Naturalesa i funcions
  
Article 1
  
El Consell de Col·legis d'Economistes de la Comunitat Valenciana és l'òrgan representatiu i executiu en matèria de la seua competència en l'àmbit d'aquesta comunitat autònoma dels col·legis d'Economistes d'Alacant, Castelló i València.
  
El Consell de Col·legis d'Economistes de la Comunitat Valenciana és una corporació de dret públic, amb personalitat jurídica pròpia i plena capacitat d'obrar per a l'èxit dels seus fins i les seues llengües oficials són el castellà i el valencià.
  
Els acords adoptats per aquest Consell de Col·legis d'Economistes, en la forma que es determina en aquests estatuts, seran vinculants i obligatoris per als col·legis representats.
  
Article 2
  
Aquest consell té, en relació amb la professió d'economista, i en l'àmbit territorial de la seua competència, les següents funcions:
  
a) Coordinar els col·legis d'Economistes d'Alacant, Castelló i València i representar la professió d'economista davant dels òrgans de l'administració pública de caràcter autonòmic, sense perjuí de la necessària autonomia de cada col·legi.
  
b) Relacionar-se, en nom dels col·legis integrants, amb les institucions de la Generalitat, en particular amb el Govern Valencià, per tal de facilitar la mútua col·laboració i enteniment per a la millor satisfacció dels interessos socials i professionals la defensa dels quals tenen respectivament encomanats.
  
c) Dirimir els conflictes que puguen suscitar-se entre els col·legis d'Economistes d'aquesta Comunitat Autònoma, sense perjuí dels recursos ulteriors que hi haguera lloc.
  
d) Resoldre en via administrativa, dins de les seues competències, els recursos que s'interposen contra els actes i acords dels col·legis d'economistes d'aquesta comunitat.
  
e) Aprovar els pressupostos i règim econòmic propis del consell.
  
f) Regular i fixar proporcionalment la participació dels col·legis en les despeses d'aquest consell.
  
g) Informar amb caràcter preceptiu i no vinculant tots els projectes de normes del Govern Valencià, que afecten els col·legis professionals o a la mateixa professió.
  
h) Participar en els òrgans consultius de l'administració autonòmica en relació amb la professió d'economista, en els termes que assenyale la legislació vigent en la matèria.
  
i) Elaborar, aprovar i modificar aquests estatuts i reglaments de règim interior, adaptar-los a la normativa legal tant autonòmica, com a la legislació bàsica de l'estat en matèria de col·legis professionals, que amb posterioritat a la seua aprovació poguera produir-se.
  
j) Fomentar, crear i organitzar en el seu àmbit específic, institucions, serveis i activitats que, sempre en relació amb la professió d'economista, tinguen per objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, així com establir els concerts o acords més apropiats en aquest sentit amb l'administració i les institucions o entitats que corresponga.
  
Si algun dels col·legis que componen aquest Consell entén que tals activitats o serveis acordats se superposen i perjudiquen els que puga prestar com a propis, el citat col·legi podrà separar-se de l'acord, sense que li vinculen els costos ni li afecten les utilitats derivades de l'acord rebutjat.
  
k)Adoptar les mesures conduents a evitar i perseguir l'intrusisme professional.
  
l) Subscriure convenis amb l'administració de la Generalitat.
  
m) Elaborar les normes deontològiques comunes a la professió d'economista.
  
n) Les altres que li siguen atribuïdes d'acord amb la legislació vigent.
  
Article 3
  
El consell té el seu domicili a València, sense perjuí de poder celebrar les seues reunions en qualsevol altra localitat d'aquesta comunitat.
  
II. Òrgans del consell
  
Article 4
  
Els òrgans del consell de col·legis d'Economistes de la Comunitat Valenciana són el Ple i la Presidència.
  
III. El Ple
  
Article 5
  
El Ple del consell estarà constituït pels degans de cadascun dels col·legis que l'integren i, a més a més, cada col·legi designarà, d'entre els seus col·legiats, un conseller per cada 500 col·legiats o fracció.
  
Excepció feta dels corresponents degans, la designació pels respectius col·legis dels consellers en el Ple, serà efectuada pels col·legis de forma democràtica, expressa i conforme a les seues normes internes o estatuts particulars, i caldrà, fins que aquestes existisquen o els estatuts ho contemplen, la designació per les juntes de govern dels respectius col·legis. D'igual mode, els col·legis disposaran el cessament, si fa el cas, dels consellers que els representen en el Ple.
  
La pèrdua de la condició de degà comportarà el seu cessament com a representant en el Ple del consell.
  
Article 6
  
Les funcions del Ple del consell són:
  
a)Totes les relacionades en l'article 2n, com a pròpies del Consell.
  
b)Emetre els comunicats que expressen l'opinió del Consell davant d'esdeveniments de transcendència.
  
c) Elegir el president del Consell i els altres càrrecs d'aquest. Sense perjuí de tal facultat, el ple procurarà l'alternança en aquests de membres dels tres col·legis de la Comunitat.
  
d) Aprovar o desaprovar la gestió del president, exigir-li la responsabilitat que sobre això corresponga, mitjançant el debat i votació de la pertinent moció de censura, que haurà de ser proposada per a la seua admissió a tràmit per un terç, almenys, dels membres del ple o qualsevol dels degans, mitjançant sol·licitud de convocatòria expressament cursada per a dit fi amb aquest únic punt de l'ordre del dia. L'aprovació de la moció de censura portarà implícita la celebració dins del termini màxim d'un mes de nova elecció de president.
  
Article 7
  
El Ple serà convocat pel president amb caràcter ordinari dues vegades a l'any:
  
La primera, per a aprovar els pressupostos.
  
La segona, per a aprovar els comptes anuals.
  
Amb caràcter extraordinari, es convocarà el ple a iniciativa del president, quan ho sol·liciten, almenys, un terç dels seus membres, o qualsevol dels degans.
  
La convocatòria detallarà l'ordre del dia, serà cursada amb una antelació mínima de 20 dies naturals i inclourà els pressupostos o els comptes anuals, segons corresponga. Quan la reunió siga de caràcter extraordinari, la convocatòria podrà efectuar-se amb una antelació d'almenys 10 dies naturals, excepte quan es tracte de debatre la moció de censura.
  
Article 8
  
Per a la vàlida constitució del consell hauran d'estar presents la totalitat dels col·legis representats en aquest. El ple es constituirà en segona convocatòria mitja hora després de l'assenyalada per a la primera, i serà suficient, en aquest últim cas, l'assistència de la majoria dels col·legis que l'integren.
  
Per a l'adopció d'acords, es realitzaran sempre dues votacions. En la primera, el consell adoptarà els acords pel vot favorable de la majoria dels consellers presents, i s'exigirà, a més a més, per a la seua validesa, la realització d'una segona votació que compte amb el vot favorable de la majoria, almenys, dels col·legis presents, amb independència del nombre de col·legiats que puguen representar. En aquest últim cas, el vot dels col·legis serà emés pels seus respectius degans, o les persones en les quals aquests hagen delegat expressament.
  
Quan es tracte d'aprovar la reforma d'aquests estatuts, es requerirà el vot per unanimitat dels assistents i representats.
  
Serà vàlida la representació, però haurà de recaure necessàriament en qui tinga la condició de conseller, acreditada per escrit i amb caràcter exprés per a cada reunió.
  
IV. La Presidència
  
Article 9
  
El president del consell serà elegit, d'entre els seus membres, i haurà de recaure, necessàriament, en un dels degans dels col·legis integrats en aquest Consell, en votació nominal, lliure, directa i secreta, pel Ple del consell.
  
Article 10
  
Per a procedir a l'elecció del president del consell es convocarà aquesta amb 30 dies naturals d'antelació; es procurarà donar a tal convocatòria l'adequada publicitat i es comunicarà, a més a més, personalment, i amb la deguda anticipació, als qui reunisquen la condició d'elegibles, el seu dret a presentar la candidatura.
  
Els qui reunisquen les condicions per a això, assenyalades en l'anterior article, podran presentar la seua candidatura a la seu del Consell amb almenys 10 dies d'antelació, a la data de l'elecció.
  
L'elecció serà celebrada pel ple a la seu del consell. Dit Ple, amb caràcter previ, designarà els candidats.
  
Serà proclamat president el candidat que resulte elegit d'acord amb el sistema de votació disposat en el paràgraf segon de l'article 8.
  
Article 11
  
La duració del seu mandat serà de dos anys i podrà ser reelegit. El cessament del president, per renúncia o per qualsevol altra causa, donarà lloc a una nova elecció pel Ple del consell.
  
Article 12
  
Correspon al president del consell:
  
a) Convocar, presidir i dirigir les sessions del Ple, ordenar els debats, i el procés d'adopció d'acords, i concedir i retirar l'ús de la paraula.
  
b) La representació institucional del consell en totes les seues relacions amb l'administració central, autonòmica o local, així com davant de qualsevol autoritat, persona física o jurídica.
  
c) Exercir les accions legals que corresponga dur a terme al consell, així com representar a aquest i als seus òrgans en juí i fora d'aquest, i podrà atorgar i revocar poders per a plets en nom del consell.
  
d) Coordinar i impulsar l'activitat del consell i complir i fer complir els acords adoptats pels òrgans d'aquest dins de la seua competència.
  
e) Adoptar les resolucions que procedisquen per raons d'urgència, i donar compte al ple de les decisions adoptades per a la seua ratificació, si procedeix, en la sessió següent.
  
f) Visar amb la seua firma els documents i certificats que expedisca el secretari, així com les comunicacions i informes que hagen de cursar-se i autoritzar els nomenaments. Firmar quants documents públics i privats foren necessaris en representació del Consell, així com les actes de les reunions.
  
g) Vetlar per la legalitat dels actes i acords del Consell.
  
h) Delegar un altre conseller per a les seues funcions i designar els presidents de les comissions que es creen amb fins específics.
  
V. Vicepresidència, tresorer i secretari
  
Article 13
  
El Ple designarà d'entre els seus membres les persones que exerciran les funcions de vicepresident, tresorer, vicetresorer, secretari i vicesecretari. La duració dels seus mandats serà de dos anys i podran ser reelegits.
  
El secretari tindrà les següents comeses:
  
a) Redactar i firmar les citacions per a tots els actes del Consell, segons instruccions a rebre del president.
  
b) Rebre els escrits i correspondència, i donar compte a qui procedisca, així com firmar els escrits que no foren de la competència del president.
  
c) Autoritzar amb la seua firma i amb el vistiplau del president, els certificats i altres documents, així com les actes del Consell.
  
d) Informar el president i el Consell de totes les qüestions d'interés i proposar les mesures que estime convenient.
  
e) Custodiar la documentació del Consell, i donar compte dels expedients en curs en què actuarà com a secretari amb l'instructor que designe el Consell.
  
f) Ostentar, si fa el cas, la direcció del personal administratiu del Consell.
  
g) Portar llibre registre de sancions dels col·legiats així com dels recursos.
  
El tresorer tindrà les següents funcions:
  
a) Arreplegar i custodiar els fons del Consell.
  
b) Pagar els lliuraments expedits pel secretari.
  
c) Confeccionar anualment el pressupost, balanç i comptes de l'exercici econòmic del Consell.
  
d) Portar els llibres necessaris d'ingressos i despeses del Consell.
  
El vicepresident, el vicesecretari i el vicetresorer, supliran el president, secretari i tresorer, respectivament, en els casos d'absència, malaltia o vacant, i en aquests supòsits tindran les mateixes facultats que els substituts, fins a la seua reincorporació o nomenament.
  
VI. Règim econòmic i administratiu
  
Article 14
  
Els recursos del consell, de conformitat amb els seus pressupostos, estaran constituïts per:
  
a) La participació en els ingressos de cadascun dels col·legis d'Economistes d'aquesta Comunitat Autònoma, en la quantia que siga establida pel ple en el seu pressupost anual i en proporció al nombre de col·legiats.
  
La falta de pagament de les liquidacions relatives a dos o més períodes, podrà donar lloc a la suspensió de la participació del respectiu col·legi en les activitats del Consell i dels seus òrgans mentre no siguen efectuats els pagaments trimestrals pendents.
  
b) Els drets pels certificats, visats i altres documents que expedisquen els seus òrgans, en els supòsits expressament establits per la legislació vigent.
  
c) Les quotes per la inscripció en els òrgans o seccions d'àmbit professional especialitzat i els drets per la utilització dels distints serveis del Consell pels col·legis o pels col·legiats.
  
d) Els drets i honoraris per l'emissió d'informes i dictàmens.
  
e) Les subvencions, donacions o llegats que reba.
  
f) Els interessos i rendes de qualsevol classe del seu patrimoni mobiliari o immobiliari.
  
g) Els ingressos procedents de les seues distintes activitats i serveis.
  
Article 15
  
Els pressupostos anuals ordinaris i extraordinaris del consell detallaran els ingressos i despeses previstes per a l'exercici corresponent, i integraran tots els seus òrgans i activitats.
  
Si s'inicia un nou exercici econòmic sense que s'haja aprovat el pressupost corresponent, quedarà prorrogat el de l'exercici anterior fins a l'aprovació del nou pressupost, excepte aquelles partides que resulten de l'aplicació de disposicions vigents en matèria laboral o altres.
  
Article 16
  
Els balanços i comptes d'ingressos i despeses del Consell seran examinats i, si fa el cas, aprovats pel Ple, i hauran de ser prèviament auditats per un membre de l'òrgan especialitzat en matèria d'auditoria.
  
VII. Procediment i règim de recursos
  
Article 17
  
Els acords dels col·legis d'economistes d'aquesta comunitat, quan no siguen directament recurribles davant de la jurisdicció contenciosa administrativa, podran ser objecte del recurs o recursos administratius que procedisquen, conforme a les normes vigents.
  
Article 18
  
Dit recurs o recursos administratius es tramitaran conforme a les normes legals vigents.
  
El seu coneixement, quan s'interpose davant d'aquest consell, correspondrà al Ple.